In’istorgia divertenta dal talian
Da Sicilia a Milaun, dal latin classic al stadi unifitgà

Da Guiu Sobiela-Caanitz

Ils kioscs da las grondas staziuns talianas èn vairas chavas d’aur per in nar da cudeschs. L’atun passà a Milaun, vi d’in support da pressa en in chantun giud via da la staziun centrala, ha tgi che scriva scuvert in cudeschet da 160 paginas, divertent e bain fundà, davart l’istorgia dal talian1), e quai per be 7900 liras, oramai 4.08. I sa tracta cunzunt dal linguatg da standard; l’autur, il schurnalist Paolo Granzotto, resguarda ils dialects be daspera. Tgi che ha gugent la verva da Dante chatta ina massa infurmaziuns purschidas da Granzotto en moda umoristica.

Pleds latins e pleds germans
“Senza la tschantscha da Cicero n’avessi betg dà (…) Dante e pia Manzoni e pia Susanna Tamaro” (p. 10). L’autur fa endament il latin e lura ses figls neolatins, menziunond er “il retorumantsch, provenzal e catalan” (p. 11). En il toc suandant pudess ins scriver “rumantsch” empè da “talian”: “In scriptur, filosof u politicher [roman] scheva ‘os’ per manegiar la bucca. L’um dal pievel preferiva ‘bucca’; medemamain aveva’l pli gugent ‘caballus’ che ‘equus’, ‘bellus’ che ‘pulcher’ e.u.v. Ins vesa ch’il latin discurrì è stà il vair bab dal talian” (p. 12). Granzotto declera lura t. a. la derivanza da “mangiar” e “massa”: “‘Edere’ (‘mangiar’) è vegni remplazzà dal pled nunaffectà ‘manducare’ (…) che deriva da Manducus. Lezza persuna da la cumedia populara sa distingueva entras il moviment constant da sias missellas (…). Era per mangiar mov’ins las missellas; tgi che fascheva quai tirava endament Manducus, el ‘manducava’ (…). Cun il pled latin ‘massa’ manegiav’ins la pasta da paun u l’arschiglia per far ils vaschs. S’enclegia ch’ils spirituals cristians repetivan savens la metafra da Dieu ch’extiria da la ‘massa’ buns pauns u gronds recipients. Ins è pia vegnì adaquella da chapir ‘massa’ sco ‘raspada da cartents’ e lura ‘gruppa da glieud’» (pp. 14 e 16). Lez pled dovr’ins dal reminent era sco adverb, cun il senn da “memia”, e quai per rumantsch vallader, ladin furlan e dolomitan, a Mantova ed en parts dal Veneto, sco era per catalan ed en il provenzal medieval dals trubadurs: “Probablamain hai dà in intschess [cun ‘massa’ adverbial = ‘memia’] senza interrupziun da Catalugna enfin al Friul”2). Granzotto menziuna anc plis pleds talians da derivanza germana che vivan era per rumantsch en ina furma sumeglianta, sco “guardia”, “albergo”, “stanga”, “trappola”, “ricco”, “grattare”, “guadagnare”, “guanto”, “barone” e “duca” (pp. 23–24).

Igl ha entschavì a Palermo
L’autur descriva lura l’entschatta da la poesia taliana enturn la curt roiala da Palermo e ses regent, l’imperatur Fadri II (1194–1250): “El ha sa fatg respectar cun sia persunalitad extraordinaria e sia furmaziun, magnificenza e generusadad. El discurriva nov linguatgs e (…) scriveva set. En ses chastels devi fullas d’artists, musicists, astronoms, teologs, matematichers, linguists e poets (…). En quella curt han ins surpassà il latin sco instrument litterar (…). Ils giasts da Fadri, imitond ils trubadurs, han entschavì ad exprimer lur sentiments en lur tschantscha ed a dar a lezza la dignitad da lingua (…). Palermo era uschè arab ch’il pitschen Fadri aveva pudì emprender il linguatg dal Coran (…) cun ils menders dal port (…). El è stà perditga dals emprests che gidan a stgaffir ina verva nova (…). Da l’arab avainsa prendì (…) ‘caraffa’ (…), ‘algebra’ (…), ‘cifra’ (…), ‘ricamo’ [‘retgam’, G. S.-C.] (…), ‘zucchero’ (…), ‘magazzino’ (…), ‘assassino’ (…) e ‘baldacchino’ (…). En l’emprima mesadad dal 13avel tschientaner è Palermo vegnì il center d’ina gronda producziun litterara per talian, cun contribuziuns da l’imperatur sez” (pp. 38–40). Granzotto dat t. a. l’exempel dal poet Cielo (Mitgel) d’Àlcamo, ina citad siciliana fundada dals Arabs, e da ses capodovra ch’entschaiva cun ils pleds “rosa fresca” (p. 42; la “rosa frestga” è s’enclegia ina giuvna). “Cun la mort da Fadri ha sia curt sa sparpagliada. La semenza era oramai en la terra [taliana]; il linguatg dals poets sicilians è vegnì quel da l’entira mes’insla (…). En l’Umbria ha s. Francestg d’Assisi tschernì la tschantscha dal pievel per s’exprimer e cuntanscher il cor da la glieud” (p. 43). Lez sontg protectur da l’Italia (1182–1226) pudess esser era quel dals “verds”. Granzotto citescha il renumnà “Cantico delle creature”: “Laudato si’, mi Signore, per sor’acqua, la quale è multo utile et humile et pretiosa et casta.”

Florentins promovan il linguatg da scrittira
“In linguatg, per sa far valair, stueva circular e vegnir popular. Quai è stà l’ovra da Firenza, u plitost da ses martgadants, avant ils poets, linguists ed artists (…). Sch’in martgadant vuleva ir, per exempel, en Libanon per paiver, chanella, alun, ivur e saida, lura al metteva il banchier a disposiziun ils chapitals basegnaivels per prender la nav a fit e schizunt cumprar la rauba (…). Pervi da la ristga pretendeva il banchier tschains auts sin l’emprest (…). Cun lez sistem effizient ha Firenza s’enritgida zunt, ed ils Florentins èn vegnids globtrotters, viagiond adina per buns affars entras l’Europa e sin il Mar mediterran. Ils martgadants e banchiers na deditgavan l’entira vita als daners. Blers sustegnevan scripturs ed artists (…). Gist els han fatg il miracul da tschentar ils fundaments dal linguatg naziunal talian. I possedevan las premissas, sco il renum e cosmopolitissem, la furmaziun solida, l’interess, ils meds economics (…). Blers Florentins han fatg midada a Napoli, nua ch’i han conquistà autas posiziuns politicas. Gia avant 1350 hani persvas la chanzlia roiala da renunziar al latin per il talian, pia ina maschaida da toscan e napolitan“ (pp. 48–50). Tiers èn vegnids “trais gigants” florentins (p. 50), “auturs fitg populars en lur temp e pli tard” (p. 62): Dante Alighieri (1265–1321), Francesco Petrarca (1304–1374) e Giovanni Boccaccio (1313–1375). “Era scripturs main impurtants (…) han francà l’egemonia dal model florentin a la fin dal 14avel tschientaner (…). Cunzunt en las curts da Milaun, Ferrara, Mantova, Roma, Urbino e. u. v. s’obligavan blers ad imitar ils maisters” (p. 66).

Il bab da la lingua naziunala
Fitg interessant è er il chapitel davart il 19avel tschientaner, entitulà: “Quel ramo del Lago di Como” (p. 126) tenor ils emprims pleds d’in passus renumnà en in capodovra litterar talian da quel secul: “I promessi sposi” (“Ils spus”) dal Milanais Alessandro Manzoni (1785–1873). El ha pinà la segunda ediziun da lez roman “traplignond entras Firenza cun il taquint per registrar pleds, locuziuns, modulaziuns e. u. v.” (p. 133). Avant Manzoni “na devi nagina tschantscha discurrida cuminaivla, mabain blers dialects” (p. 127). Cun el è il talian litterar vegnì in linguatg da standard, la lingua naziunala dal stadi naschì 1861 da Sicilia enfin a la Vuclina. “Manzoni è il vair bab dal talian, pertge ch’el, pli che tuts tschels, schizunt pli che Dante, ha pruvà da sbozzar la verva cuminaivla da tuts Talians” (p. 135). Il linguatg da standard ch’el ha elavurà n’è tuttavia betg in cumpromiss tranter ils differents dialects, mabain ina renovaziun ed actualisaziun dal talian litterar classic, basada sin la tschantscha da Firenza. 

1) Paolo Granzotto, Il piacere dell’italiano. I-01018 Valentano (Scipioni, ISBN 88-8364-105-1) 2001. Fax 0039 761 453686. Posta electronica: fescipi@tin.it.

2) Joan Coromines, Diccionari etimològic complementari de la llengua catalana, tom 5. Barcelona (Curial Edicions Catalanes, ISBN 84-7256-248-4) 1985, p. 520.